Orkansesongen for Stillehavet 2008

Orkansesongen for Stillehavet 2008 betegner perioden av året hvor orkaner kan dannes i Stillehavet. Sesongen startet offisielt 15. mai 2008 i den østlige delen av Stillehavet og 1. juni 2008 i det sentrale Stillehavet, og varte frem til 30. november 2008.

Prognoser for sesongen

22. mai 2008 ga NOAA ut sin prognose for orkansesongen for det sentrale og det østlige Stillehavet. NOAA forutså et aktivitetsnivå lavere enn normalen i det østlige Stillehavet, med mellom 11 og 16 navngitte stormer, av hvilke mellom 5 og 8 vil utvikle seg til orkaner, og mellom 1 og 3 til større orkaner. Etaten forutså et aktivitetsnivå lavere enn normalen også i det sentrale Stillehavet. Her mener NOAA at tre eller fire tropiske sykloner vil utvikle seg eller passere.

Stormer

Den tropiske syklonen Alma

Den tropiske stormen Alma ble dannet sør i Mellomamerika den siste uken i mai. Stormen utviklet seg gradvis og ble 29. mai den første tropiske stormen i orkansesongen 2008. Alma fortsatte å utvikle seg og øke i styrke 29. mai. Vindstyrken var på rundt 100 km/t, med kast på 120 km/t.

Orkanen Boris

Boris ble dannet 27. juni og varte til 4. juli. Boris var på sitt sterkeste en kategori 1-orkan.

Den tropiske stormen Cristina
 
Cristina ble dannet 27. juni som et tropisk lavtrykk og varte til 1. juli.

Den tropiske stormen Douglas
 
Douglas ble dannet 2. juli som et tropisk lavtrykk og varte til 4. juli.

Det tropiske lavtrykket 5-E
 
Det tropiske lavtrykket 5-E ble dannet 5. juli og traff kysten av Mexico 7. juli. Det gikk i oppløsning samme dag.

Orkanen Elida
 
Orkanen Elida ble dannet 12. juli som et tropisk lavtrykk og gikk i oppløsning 19. juli. Elida var på det sterkeste en kategori 2-orkan.

Orkanen Fausto
 
Orkanen Fausto ble dannet 16. juli og varte til 22. juli. Fausto var på sitt sterkeste en kategori 2-orkan.

Orkanen Genevieve
 
Orkanen Genevieve ble dannet 21. juli og gikk i oppløsning 27. juli. På det sterkeste var Genevieve en kategori 1-orkan.

Orkanen Hernan

Et lavtrykksområde sørverst for Mexicos Stillehavskyst utviklet seg sakte til et tropisk lavtrykk den 6. august og videre til en tropisk storm samme dag. Hernan utviklet seg 8. august til en kategori 1-orkan og utviklet seg videre til en kategori 2-orkan. Om morgenen 9. august ble Hernan klassifisert som en orkan av kategori 3 og ble dermed sesongen første store orkan. 10. august ble Hernan nedgradert til en kategori 1-orkan.

Den tropiske stormen Kika

Et område med urolig vær sørvest for Hawaii organiserte seg nok til å bli klassifisert som en tropisk storm den 6. august og økte i styrke til tropisk storm samme dag. Kika ble senere nedgradert til et tropisk lavtrykk før den gikk i oppløsning 11. august. Kika var første tropiske syklon i det sentrale Stillehavet siden 2006.

Den tropiske stormen Iselle

Et urolig værsystem sørvest for Mexico utviklet seg til det tropiske lavtrykket 10-E 13. august. Lavtrykket ble oppgradert til den tropiske stormen Iselle senere samme dag. 16. august svekket stormen seg til den gikk i oppløsning.

Den tropiske stormen Julio

National Hurricane Center (NHC) oppgraderte 23. august et lavtrykksområde i det østlige Stillehavet sør for Baja California til det tropiske lavtrykket 11-E. Samme ettermiddag ble lavtrykket oppgradert til en tropisk storm etter at rapporter fra et skip indikerte at lavtrykket hadde økt i styrke. Julio traff land i La Paz i Mexico som en tropisk storm 24. august. Stormen svekket seg mens den beveget seg oppover Baja California til den gikk i oppløsning 26. august.

Den tropiske stormen Karina

Et urolig værområde sør for Baja California utviklet seg 2. september til Den tropiske stormen Karina. Stormen ble samme dag nedgradert til tropisk lavtrykk.

Den tropiske stormen Lowell

Et uværsområde sørvest for Manzanillo i Mexico, ble natt til 6. september navngitt den tropiske stormen Lowell. Systemet ble 10. september nedgradert til tropisk lavtrykk og gikk i oppløsning 11. september.

Orkanen Marie

Det tropiske lavtrykket 14-E ble dannet 1. oktober av et stort uværsområde sørvest for Baja California. Det økte i styrke og ble navngitt den tropiske stormen Marie senere samme dag. 3. oktober ble Marie oppgradert til en kategori 1-orkan. Noen dager senere svekket orkanen seg og ble nedgradert til tropisk lavtrykk. Marie svekket seg videre til et ordinært lavtrykk 7. oktober.

Orkanen Norbert

Det tropiske lavtrykket 15-E ble dannet 3. oktober av et stort uværsområde sør for sørlige Mexico. 4. oktober styrket det seg og ble navngitt den tropiske stormen Norbert. Norbert ble oppgradert til orkan 6. oktober. 7. oktober økte Norbert i styrke til en kategori 2-orkan og videre til en kategori 4-orkan dagen etter.

Den tropiske stormen Odile

Det tropiske lavtrykket 16-E ble dannet 8. oktober av et uværsområde sør for Guatemala. 9. oktober styrket lavtrykket seg og ble navngitt den tropiske stormen Odile.

Tropiske lavtrykk 17-E

Det tropiske lavtrykket 17-E tok form 23. oktober og gikk i oppløsning dagen etter uten å nå stormstatus.

Navn
De følgende navnene vil bli brukt til å navngi de forskjellige stormene og orkanene som måtte utvikle seg i løpet av orkansesongen 2008. Samme navneliste ble brukt i orkansesongen 2002, med unntak av Karina, som erstattet Kenna.	

For det sentrale Stillehavet brukes fire forskjellige navnelister.

Pensjonerte navn
Noen navn fra listene for 2008 kan bli pensjonert og tatt ut av bruk. Verdens meteorologiorganisasjon vil våren 2009 offentliggjøre hvilke navn som pensjoneres.

Se også
 Den atlantiske orkansesongen 2008

Eksterne lenker
 National Hurricane Center
 Central Pacific Hurricane Center 
 Servicio Meteorológico Nacional de México